Številka: 06102-12/2024/7

Datum: 8. 8. 2024

# Zapisnik

# o inšpekcijskem nadzoru nad izvajanjem Zakona o javnih financah

# pri proračunskem uporabniku

# Konservatorij za glasbo in balet Maribor

# Mladinska ulica 12, 2000 Maribor

Inšpekcijski postopek je bil opravljen na podlagi 102. do 104. člena Zakona o javnih financah[[1]](#footnote-1).

Zapisnik je sestavljen v skladu s tretjim odstavkom 102. člena ZJF.

Inšpekcijski nadzor sta opravili inšpektorici Urada Republike Slovenije za nadzor proračuna, Sektorja proračunske inšpekcije, in sicer inšpektorica - svetnica █, številka izkaznice █ in sodelujoča inšpektorica - svetnica █.

Nadzor je bil opravljen v obdobju od 10. 6. 2024 do 6. 8. 2024 (z vmesnimi prekinitvami) v prostorih Urada za nadzor proračuna ter v prostorih Konservatorija za glasbo in balet Maribor dne 3. 7. 2024. Dokumentacijo in pojasnila v zvezi s predmetom inšpekcijskega nadzora je Konservatorij za glasbo in balet Maribor posredoval na podlagi zahteve inšpektoric. Del dokumentacije je bil pregledan na sedežu zavezanca, del dokumentacije pa je proračunski uporabnik predložil v elektronski obliki preko elektronske pošte. V postopku inšpekcijskega nadzora sta s strani zavezanca sodelovali ravnateljica █ in računovodkinja █.

O ugotovitvah proračunske inšpekcije je bil dne 3. 7. 2024 opravljen zaključni razgovor z ravnateljico █.

# Osnovni podatki o proračunskem uporabniku

|  |  |
| --- | --- |
| Naziv zavezanca | Konservatorij za glasbo in balet Maribor |
| Področje dela | Konservatorij za glasbo in balet je javni vzgojno-izobraževalni zavod, ustanovljen s sklepom Vlade Republike Slovenije z dne 23. junija 2010 in je pravni naslednik Srednje glasbene in baletne šole Maribor. Ker zavod deluje na področju osnovnega in srednješolskega izobraževanja, sta njegova soustanovitelja v enakovrednih deležih Vlada Republike Slovenije in Mestna občina Maribor. Zavod je bil vpisan v razvid izvajalcev javno veljavnih programov vzgoje in izobraževanja pri Ministrstvu za šolstvo, znanost in šport dne 21. 6. 2010. Javni zavod Konservatorij za glasbo in balet Maribor opravlja javno službo na področju vzgoje in izobraževanja. |
| Matična št. | 5110246000 |
| Davčna št. | 48190675 |
| Vrsta proračunskega uporabnika | posredni proračunski uporabnik (PPU) |
| Št. proračunskega uporabnika | 70149 |
| Odgovorna oseba | Ravnateljica █ |

# Predmet inšpekcijskega nadzora

Predmet inšpekcijskega nadzora je namenskost porabe sredstev proračuna RS, ki jih je prejel Konservatorij za glasbo in balet Maribor.

|  |  |
| --- | --- |
| Inšpicirano obdobje | Obdobje nadzora je leto 2023 |
| Znesek nadziranih sredstev | Skupni znesek nadziranih sredstev je za inšpicirano obdobje znašal 6.698.859,52 EUR |

# Materialnopravna ureditev nadziranega področja

* Zakon o javnih financah – ZJF (U. l. RS, št. 11/11 – uradno prečiščeno besedilo, 14/13 –popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US in 18/23 –ZDU-10),
* Zakon o izvrševanju proračunov Republike Slovenije za leti 2022 in 2023 – ZIPRS2223 (U. l. RS, št. 187/21, 206/21 – ZDUPŠOP, 129/22, 140/22 – ZSDH-1A in 150/22 –ZIPRS2324),
* Zakon o izvrševanju proračunov Republike Slovenije za leti 2023 in 2024 (ZIPRS2324), Uradni list RS, št. 150/22, 65/23, 76/23 – ZJF-I, 97/23 in 123/23 – ZIPRS2425
* Pravilnik o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22 in 106/23),
* Zakon o računovodstvu (ZR) (Uradni list RS, št. 23/99, 30/02 – ZJF-C in 114/06 – ZUE)
* Zakon o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23),
* Zakon o organizaciji in financiranju vzgoje in izobraževanja - ZOFVI (Uradni list RS, št. 16/07 – UPB, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA in 71/23),
* Pravilnik o metodologiji financiranja izobraževalnih programov in vzgojnega programa na področju srednjega šolstva – v nadaljevanju MOFAS (Uradni list RS, št. 107/12, 56/17, 5/19, 178/21 in 74/23),
* Zakon o sistemu plač v javnem sektorju - v nadaljevanju ZSPJS (Uradni list RS, št. 56/02, 110/02 - ZDT-B, 72/03, 126/03, 70/04, 53/05, 14/06, 68/06, 1/07 - odl. US, 57/07, 17/08, 58/08, 69/08 - ZTFI-A, 69/08 - ZZavar-E, 80/08, 120/08 - odl. US, 20/09 - ZZZPF, 48/09, 91/09, 98/09 - ZIUZGK, 107/09 - odl. US, 13/10, 13/10 - ZZZPF-A, 59/10, 85/10, 94/10 - ZIU, 107/10, 35/11 - ORZSPJS49a, 110/11 - ZDIU12, 27/12 - odl. US, 40/12 - ZUJF, 43/12 - ZDIU12-A, 104/12 - ZIPRS1314, 46/13 - ZIPRS1314-A, 46/13, 101/13 - ZIPRS1415, 25/14 - ZFU, 50/14, 95/14 - ZUPPJS15, 82/15, 90/15 - ZUPPJS16, 88/16 - ZUPPJS17, 23/17 - ZDOdv, 67/17, 83/18 - ZIPRS1819-A, 84/18, 75/19 - ZUPPJS2021, 49/20 - ZIUZEOP, 61/20 - ZIUZEOP-A, 112/21 - ZNUPZ, 204/21, 206/21 - ZDUPŠOP, 17/22 - odl. US, 52/22 - odl. US, 139/22, 72/23 - odl. US, 38/24, 48/24 - odl. US),
* Pravilnik o merilih za vrednotenje materialnih stroškov srednjim šolam, ki izvajajo gimnazijske programe ter programe za pridobitev poklicne in srednje strokovne izobrazbe (Uradni list RS, št. 29/04),
* Kolektivna pogodba za dejavnost vzgoje in izobraževanja v Republiki Sloveniji (Uradni list RS, št. 52/94, 49/95, 45/96 – popr., 34/96, 51/98, 28/99, 39/99 – ZMPUPR, 39/00, 78/01 – popr., 56/01, 64/01, 56/02, 43/06 – ZKolP, 60/08, 79/11, 40/12, 46/13, 106/15, 8/16 – popr., 45/17, 46/17, 80/18, 160/20, 88/21, 136/22, 11/23 in 13/24).

# Opravljene preveritve in ugotovitve inšpekcijskega nadzora

Konservatorij za glasbo in balet Maribor (v nadaljevanju: Konservatorij ali zavezanec) je javni zavod, katerega primarna dejavnost je osnovno in srednješolsko glasbeno ter baletno izobraževanje in zajema javno službo in tržno dejavnost. Konservatorij izvaja tri izobraževalne programe, in sicer program umetniške gimnazije ter glasbeno in baletno šolo. Program glasbene šole se izvaja na devetih lokacijah, program baletne šole pa na treh lokacijah.

Proračunska inšpekcija je nadzirala zakonitost in namenskost porabe proračunskih sredstev. Preverjala se je verodostojnost in pravilnost knjigovodskih listin, ki so bile podlage za knjiženje. Nadzor je bil opravljen v smislu določb 54. člena ZJF, ki določa, da mora imeti vsak izdatek iz proračuna za podlago verodostojno knjigovodsko listino, s katero se izkazuje obveznost za plačilo.

IV. 1. Prihodki in odhodki

Vire za financiranja Konservatorija zagotavljata soustanovitelja Ministrstvo za vzgojo in izobraževanje ter Mestna občina Maribor in lokalne skupnosti (Občine Šentilj, Ruše, Selnica ob Dravi, Lovrenc na Pohorju) po podpisanih pogodbah o sofinanciranju izobraževanja, ter starši kot plačniki materialnih stroškov šolanja, nadalje pridobivajo tudi donacije pravnih in fizičnih oseb ter občasno izvajajo tržno dejavnost.

Konservatorij je v inšpiciranem obdobju, to je v letu 2023, iz proračuna RS prejel prilive v skupni višini 6.698.859,52 EUR.

Ministrstvo za vzgojo in izobraževanje (v nadaljevanju: Ministrstvo) iz državnega proračuna Konservatoriju zagotavlja sredstva na podlagi določb 81. in 84. člena Zakona o organizaciji in financiranju vzgoje in izobraževanja (v nadaljevanju: ZOFVI). Glasbenim šolam za izvedbo programa osnovnega glasbenega izobraževanja ter gimnazijam se iz sredstev državnega proračuna zagotavljajo plače s prispevki in davki in drugi osebni prejemki na podlagi sistemizacije in zasedbe delovnih mest (in tudi za pripravnike) v skladu z zakonodajo, normativi in standardi, metodologijo za določanje obsega sredstev na udeleženca izobraževanja ter s kolektivno pogodbo.

Ministrstvo je Konservatoriju dne 28. 9. 2023 izdalo sklep o zagotavljanju proračunskih sredstev **za programe srednjega šolstva** za obdobje od 1. 12. 2022 do 30. 11. 2023. Sredstva za dejavnost srednjega šolstva v višini 2.341.540,48 EUR so bila zagotovljena na proračunski postavki 231806 - Dejavnost srednjega šolstva, na kontu 4133 - Tekoči transferi v javne zavode.

Obseg sredstev za izvajanje izobraževalnih programov srednjega šolstva, kamor sodi tudi umetniška gimnazija Konservatorija, je v skladu z 11. členom Pravilnika o metodologiji financiranja izobraževalnih programov na področju srednjega šolstva določen:

- ob upoštevanju števila dijakov, vpisanih na dan 15. 9. 2022 oziroma 30. 9. 2022 v programe, ki jih izvaja zavod;

- ob upoštevanju cen programov srednjega šolstva na dijaka, ki jih je sprejel minister s sklepom št. 450-329/2022/20 z dne 20. 9. 2023.

Minister za vzgojo in izobraževanje sprejme sklep o določitvi cen programov srednjega šolstva na dijaka za posamezen program za proračunsko leto. Na osnovi cen programov, števila vpisanih dijakov in omenjenega pravilnika se v sklepu o financiranju določi višina sredstev za financiranje za obdobje od 1.12. tekočega leta do 30.11. naslednjega leta. Ta sredstva so namenjena za stroške dela učiteljev (izvzeti so pripravniki) in administrativno računovodskega in tehničnega osebja ter tekoče stroške srednješolskega izobraževanja. V skladu s Pravilnikom o merilih za vrednotenje materialnih stroškov srednjim šolam, ki izvajajo gimnazijske programe, Ministrstvo financira stroške dela ravnateljice in pripravnikov, nadalje v majhnem deležu stroške za varovanje stavbe ter regresira prehrano za dijake.

Višina sredstev po sklepu je odvisna od cene programa srednjega šolstva na dijaka ter števila dijakov za šolsko leto. Ob začetku šolskega leta zavod posreduje na Ministrstvo podatke o številu vpisanih dijakov v novem šolskem letu

Sredstva je Ministrstvo v letu 2023 Konservatoriju izplačevalo mesečno, v tekočem mesecu za pretekli mesec. Sredstva so se izplačevala na podlagi zahtevkov, ki jih je zavezanec mesečno vnašal v aplikacijo KPIS. Iz Letnega poročila Konservatorija za leto 2023[[2]](#footnote-2) izhaja, da je financiranje potekalo skladno s sistemizacijo delovnih mest in drugimi akti.

Za izvajanje programa **glasbene šole** je Ministrstvo za vzgojo in izobraževanje Konservatoriju dne 5. 9. 2023 izdalo sklep o obsegu financiranja dejavnosti v obdobju od 1. 1. 2023 do 30. 11. 2023. Skupna vrednost sredstev je znašala 4.264.439,43 EUR. Sredstva so bila zagotovljena na proračunski postavki 231847 - Dejavnost glasbenega šolstva, na kontu 4133 - Tekoči transferi v javne zavode. Ministrstvo je sredstva zavezancu zagotavljalo na podlagi določb 81. člena Zakon o organizaciji in financiranju vzgoje in izobraževanja-ZOFVI. Iz sredstev državnega proračuna se zagotavljajo plače s prispevki in davki ter drugi osebni prejemki učiteljev, ostale stroške dela (prevoz, prehrana) pa delno krijejo lokalne skupnosti in delno starši učencev s svojimi prispevki.

Zakon o računovodstvu ureja vodenje poslovnih knjig in izdelavo letnih poročil za proračunske uporabnike ter za pravne osebe javnega prava. Na podlagi določb 4. člena Zakona o računovodstvu pravne osebe s pravilnikom podrobneje uredijo način sestavljanja knjigovodskih listin, vrste knjigovodskih listin, odgovornost za sestavo, gibanje in kontrolo knjigovodskih listin ter njihovo hranjenje v skladu z Zakonom o računovodstvu in računovodskimi standardi.

Na podlagi določb 16. člen Pravilnika o razčlenjevanju in merjenju prihodkov in odhodkov pravnih oseb javnega prava[[3]](#footnote-3), določeni uporabniki enotnega kontnega načrta[[4]](#footnote-4) ugotavljajo in razčlenjujejo prihodke in odhodke ter vrednotijo sredstva in obveznosti do virov sredstev v skladu z Zakonom o računovodstvu in predpisi, izdanimi na njegovi podlagi.

Konservatorij je na podlagi 4. in 52. člena Zakona o računovodstvu ter v skladu s podzakonskimi akti, izdanimi na njegovi podlagi in skladno s Slovenskimi računovodskimi standardi dne 30. 12. 2020 sprejel Pravilnik o računovodstvu. Iz 2. člena Pravilnika izhaja, da je glavna računovodska funkcija Konservatorija zagotavljanje podatkov in informacij o poslovni in finančni uspešnosti Konservatorija ter o njegovem premoženjskem in finančnem stanju za notranje in zunanje uporabnike informacij. V 6. členu Pravilnika o računovodstvu je določeno, da Konservatorij pri pripravi računovodskih izkazov upošteva splošna pravila vrednotenja, to je časovno neomejenost delovanja, dosledno stanovitnost in nastanek poslovnega dogodka. Nadalje je navedeno, da prihodke in odhodke priznava tudi v skladu z računovodskim načelom denarnega toka (plačana realizacija).

Konservatorij je pri ugotavljanju prihodkov in odhodkov obračunskega obdobja skladno s 6. členom Pravilnika o računovodstvu upošteval načelo nastanka poslovnega dogodka in tudi načelo nastanka denarnega toka. Zavezanec je predložil »Realizacijo prihodkov in odhodkov po obračunskem načelu za leto 2023« in »Realizacijo prihodkov in odhodkov po denarnem toku za leto 2023«.

Konservatorij na podlagi določb 94. člena Pravilnika o računovodstvu sestavlja:

* Izkaz prihodkov in odhodkov določenih uporabnikov s prilogo (izkaz prihodkov in odhodkov določenih uporabnikov po vrstah dejavnosti) in
* Izkaz prihodkov in odhodkov določenih uporabnikov po načelu denarnega toka s prilogami (izkaz finančnih terjatev in naložb določenih uporabnikov, izkaz računa financiranja določenih uporabnikov, pojasnila k posameznim izkazom).

Izkaz prihodkov in odhodkov po načelu denarnega toka je evidenčni izkaz, ki vsebuje prihodke, odhodke in poslovni izid iz evidenčnih podatkov oz. evidenčna knjiženja v poslovnih knjigah. Po načelu denarnega toka[[5]](#footnote-5) se knjižijo vsa prejeta javnofinančna sredstva. Iz izkaza je razvidno, ali je bilo porabljeno več ali manj denarnih sredstev, kot je bilo prejetih v tekočem letu. Pri evidenčnem izkazovanju podatkov se upošteva načelo denarnega toka oz. prilivi in odlivi denarnih sredstev in ne načelo nastanka poslovnega dogodka, kot pri izračunu rezultatov poslovanja. Iz navedenega razloga podatki o prihodkih in odhodkih na predpisanih evidenčnih kontih niso povsem primerljivi s podatki izkazanimi na kontih 46 (stroški in odhodki določenih uporabnikom Enotnega kontnega načrta) in 76 (prihodki določenih uporabnikov Enotnega kontnega načrta) oz. s podatki v osnovnem izkazu prihodkov in odhodkov.

Pri ugotavljanju rezultata po denarnem toku lahko pride do presežka prilivov nad odlivi, vendar so odlivi že pričakovani v januarju naslednjega leta. Lahko pa pride do presežka odlivov na prilivi, kar pa pomeni, da so bili stroški financirani iz sredstev preteklih let.

Iz izkaza prihodkov in odhodkov zavezanca po načelu denarnega toka za leto 2023 izhaja, da so vsi prihodki skupaj znašali 7.363.589,00 EUR, od tega so prihodki iz tržne dejavnosti znašali 34.141,00 EUR, iz državnega proračuna je bilo prejetih 6.691.696,00 EUR. Celotni odhodki so znašali 7.385.682,00 EUR, od tega so največji del predstavljale plače in drugi izdatki za zaposlene, ki so znašali 5.690.039,00 EUR. Presežek odhodkov nad prihodki je znašal 22.093,00 EUR.

Kot uporabniki enotnega kontnega načrta poslujejo po načelu nastanka poslovnega dogodka, kar pomeni, da upoštevajo vsako spremembo na prihodkih in odhodkih v obdobju, na katero se sprememba nanaša ne glede na priliv ali odliv denarnih sredstev. Nastali presežek je tako odvisen od bodočih vplačil (neizterjane terjatve znižuje bodoče presežke prihodkov nad odhodki).

Konservatorij vodi evidenco stroškov in prihodkov po lokacijah oziroma podružnicah, kjer se odvija pouk, in sicer Umetniška gimnazija (ločeno financirano po metodologiji na dijaka – prilive prejmejo od Ministrstva), nižje glasbeno in baletno izobraževanje na: Mladinski in Metelkovi ulici v Mariboru, v Šentilju, Rušah, Lovrencu na Pohorju, Selnici ob Dravi, Lenartu. Za razmejevanje stroškov in prihodkov uporabljajo različna sodila glede na vrsto stroška ter dejavnike, ki vplivajo na višino stroška. Pri izračunu stroškov se upošteva vrsto izobraževanja (srednješolsko, glasbeno ali baletno), število pedagoških ur, število udeležencev, ali pa je višina stroškov neodvisna od ur in udeležencev itd. Proračunski inšpekciji je Konservatorij predložil izpise konto kartic po različnih stroškovnih mestih.

Iz izkaza prihodkov in odhodkov določenih uporabnikov zavezanca za leto 2023[[6]](#footnote-6) izhaja, da so celotni prihodki za izvajanje javne službe, ki so bili ustvarjeni s prihodki od prodaje storitev, finančnimi prihodki, drugimi prihodki ter prevrednotovalno poslovnimi prihodki skupaj znašali 7.378.497,00 EUR, celotni odhodki, ki zajemajo stroške dela, blaga, materiala in storitev, amortizacije, druge stroške ter finančne odhodke so znašali 7.298.155,00 EUR. Konservatorij Maribor v Izkazu prihodkov in odhodkov za obdobje od 1. 1. 2023 do 31. 12. 2023 izkazuje presežek prihodkov nad odhodki višini 79.454,00 EUR. Iz letnega poročila Konservatorija za glasbo in balet Maribor za leto 2023 izhaja, da je bil del razporejenega presežka za izobraževanje iz preteklih let v višini 824,00 EUR namenjen pokritju odhodkov obračunskega obdobja. Po pojasnilih računovodkinje presežek izkazujejo na kontu 985800, kar je skladno s fiskalnim pravilom. V letnem poročilu Konservatorija se nahaja preglednica kontov podskupine 985 – presežek prihodkov nad odhodki, ki vsebuje stanje od 31. 12. 2015 dalje, in sicer je za vsako leto naveden znesek presežka ter navedeno poraba tega presežka. Presežek je bil vsako leto porabljen za nabavo opreme ter investicije, v zadnjih letih pa tudi za pokrivanje stroškov izobraževanja. Presežek Konservatorij razporeja v skladu z ustanovitvenim aktom (28. in 29. člena Sklepa o ustanovitvi javnega vzgojno-izobraževalnega zavoda »Konservatorij za glasbo in balet Maribor«), za namene poslovanja oziroma za razvoj poslovne dejavnosti, to je za nakup osnovnih sredstev, kot so glasbeni inštrumenti, učila, opremo ter za vzdrževanje objektov kot je bila npr. obnova fasade.

Prihodki tržne dejavnosti predstavljajo 0,34 % celotno ustvarjenih prihodkov, odhodki pa 0,35 % skupnih odhodkov. Tržna dejavnost obsega storitve kot so občasno organiziranje seminarjev za zunanje poslušalce in nastope na prireditvah, nadstandardni program jazz, oglaševanje v publikacijah, ki jih izdaja Konservatorij, zaračunavanje uporabe prostora, provizija od avtomatov za pijačo in hrano nameščenih v zbornici ipd. Odhodki, ki se nanašajo na te storitve pa so honorarji za poučevanje nadstandardnega programa Jazz, honorarji za izvedbo seminarja baleta za zunanje stranke ter morebiten strošek dela, ki se nanaša na tržno dejavnost. Celotni prihodki pokrivajo odhodke tržne dejavnosti in ustvarjen presežek prihodkov nad odhodki po odbitku davka od dohodka je znašal 4.876,00 EUR in je bil namenjen za razvoj dejavnost.[[7]](#footnote-7)

Prihodke in odhodke iz naslova opravljanja javne službe in tržne dejavnosti Konservatorij prikazuje ločeno. Za evidentiranje prilivov in odlivov po vrstah dejavnosti uporabljajo stroškovna mesta. Stroške se pripoznajo neposredno ob nastanku dogodka.

**Proračunski inšpektorici pri pregledu predložene dokumentacije nista ugotovili nepravilnosti.**

IV. 2. Materialni stroški Konservatorija

Proračunski inšpektorici sta pri zavezancu pregledali dva od osmih registratorjev, v katerih se nahajajo prejeti računi za materialne stroške. V prvem pregledanem registratorju so se nahajali prejeti računi izdani večinoma v aprilu in maju 2023, v drugem pa prejeti računi, ki so bili izdani v mesecu decembru 2023. Pri pregledu računov je bilo ugotovljeno, da se nanašajo na različne tekoče stroške, kot je elektrika, telefoni, komunala, ogrevanje in podobno za zgradbe, ki jih uporablja Konservatorij za svoje poslovanje. V mesecu aprilu in maju je Konservatorij organiziral številne koncerte[[8]](#footnote-8) na katerih so sodelovali učenci Konservatorija in tudi zunanji nastopajoči, zato je bilo precej stroškov povezanih z organizacijo navedenih prireditev. Za prireditve sami tiskajo vse koncertne liste zaradi česar imajo večje stroške pisarniškega materiala. Ob večjih prireditvah stroški pogostitve tujih partnerjev v knjigovodstvu evidentirajo kot stroške reprezentance.

Ravnateljica je v zvezi s poslovanjem Konservatorija pojasnila, da so zelo ekonomično organizirani in stroške znižujejo tudi na način, da namesto zunanjih izvajalcev, sami opravijo dela, kot je oblikovanje in izdelava programskih listov in knjižic, plakatov, snemanja, izdelava video posnetkov in objave na spletnih straneh ipd. Z zniževanjem stroškov dosegajo prihranke, kar je najbolj opazno pri izvedbi koncertov in predstav, ki jih organizacijsko izvedejo sami. Tudi pri investicijah na stavbah koordinacijo del, dokumentacijo in organizacijo opravi vodstvo. Pri investicijah je običajno potrebna tudi soudeležba Konzorcija, zato je še toliko bolj pomembno, da pri poslovanju na predhodno opisan način ustvarijo presežke, ki jih nato porabijo kot lastna sredstva pri investicijah, pa tudi za nakup osnovnih sredstev ter vzdrževanje inštrumentov, nakup pripomočkov za pouk. Del sredstev za navedene namene pridobijo tudi z donacijami.

Med stroški je bilo evidentirano tudi sofinanciranje študija specialno-pedagoške pomoči otrokom s čustvenimi in vedenjskimi težavami, za kar je bila sklenjena pogodba o izobraževanju med Konservatorijem in javno uslužbenko. Vlogi javne uslužbenke za sofinanciranje je podal pozitivno mnenje tudi svet zavoda kot najvišji organ zavoda, kar izhaja iz Sklepa z dne 11. 10. 2022. Navedeni strošek je po mnenju proračunskih inšpektoric upravičen strošek, ker Konservatorij potrebuje takšen strokoven kader, saj iz letnega poročila Konservatorija izhaja, da so imeli v šolskem letu 2022/2023 tri dijake s posebnimi potrebami.

**Proračunski inšpektorici pri pregledu predložene dokumentacije nista ugotovili nepravilnosti.**

IV. 3. Plače

Največji delež v skupnih odhodkih predstavljajo stroški dela v višini 90,46 % stroškov in zajemajo plače in nadomestila plač, prispevke za socialno varnost ter druge stroške dela (prehrana na delu, prevoz na delo in z dela, odpravnine, jubilejne nagrade, nagrada sindikalnemu poverjeniku, regres…). Navedeni stroški so pretežno financirani s strani Ministrstva za vzgojo in izobraževanje, tako za srednješolsko kot nižje glasbeno izobraževanje. Stroški prevoza in prehrane zaposlenih pa se financirajo delno s povrnjenimi sredstvi s strani občin Ruše, Lovrenc na Pohorju, Šentilj ter Selnica ob Dravi, večji del pa iz zaračunanih materialnih stroškov šolanja, ki jih plačujejo starši.

Po pojasnilih ravnateljice je na šoli zaposlenih 170 učiteljev, izobražujejo 1700 otrok na glasbeni in baletni šoli v 81 oddelkih in 200 dijakov, v osmih oddelkih na Umetniški gimnaziji.

Na Konservatoriju imajo vzpostavljeno evidenco v zvezi z obračunom bruto plač v katero mesečno vpisujejo:

* Osnovno plačo javnega uslužbenca,
* Delež za obračun (delež zaposlitve \*delež prisotnosti),
* Položajni dodatek (C010) glede na delež za obračun
* Dodatek za delovno dobo
* Dodatek za SMD,
* Dodatek za poučevanje v kombiniranih oddelkih,
* Dodatek za delo v popoldanskem času
* Delovna uspešnost iz naslova povečanega obsega dela,
* Odbitek za zmanjšan obseg dela.

Zavezanec je proračunskima inšpektoricama predložil primer navedene evidence mesečnega obračuna bruto plač za zaposlene.

Ravnateljica je pojasnila, da je organizacija dela v Konservatoriju zelo zahtevna saj glasbeni pouk večinoma poteka na individualni ravni. Učitelji mesečno vodiljo dnevnik delovnih ur v katerega vpisujejo izvajanje individualnega pouka, in sicer navedejo ali se je pouk izvajal na umetniški gimnaziji ali glasbeni ali baletni šoli, lokacijo izvajanja pouka, ime in priimek učenca oz. dijaka, razred oz. letnik ter vrsto inštrumenta in ure tedenske obveznosti. Navedeni podatki se uporabijo pri izračunu plač, in vplivajo tudi na postavko delovne uspešnosti iz naslova povečanega obsega dela do 5 ur na mesec, oziroma odbitka za zmanjšan obseg dela.

V zvezi z izplačili plač učiteljem iz naslova povečanega obsega dela je ravnateljica učiteljem v začetku šolskega leta izdala sklepe o povečanem obsegu dodatne tedenske obveznosti za naslednje šolsko leto. Zavezanec je proračunskima inšpektoricama predložil primer dveh sklepov, ki se nanašata na povečani obseg dela. Sestavni del sklepov so tudi izjave javnih uslužbencev, da se strinjajo s povečanim obsegom dodatne tedenske učne obveznosti v obsegu do 5 pedagoških ur in pod pogoji določenimi v zakonodaji in v 22. e členu ZSPJS ter 124. členu ZOFVI.

ZOFVI v 124. členu določa, da če v okviru z zakonom določene tedenske učne obveznosti ni mogoče organizirati pouka v skladu s predmetnikom, lahko ravnatelj učitelju ali drugemu strokovnemu delavcu določi dodatno tedensko učno obveznost za toliko ur, kot je določeno za posamezni predmet v oddelku, vendar ne več kot za pet ur, oziroma lahko določi zmanjšanje tedenske učne obveznosti, vendar ne več kot za tri ure.

Na podlagi določb drugega odstavka 22. e členu ZSPJS se lahko javnim uslužbencem v javnih vzgojno-izobraževalnih zavodih in visokošolskih zavodih v okviru povečanega obsega dela, določi obseg dodatne tedenske učne obveznosti oziroma obseg dodatne tedenske pedagoške obveznosti le v obsegu in pod pogoji, določenimi z zakoni, ki urejajo organizacijo in financiranje vzgoje in izobraževanja oziroma visokošolskega izobraževanja. Del plače za delovno uspešnost iz naslova povečanega obsega dela iz drugega odstavka tega člena se obračuna enako kot redna učna oziroma pedagoška obveznost. V času šolskih počitnic se po pojasnilu ravnateljice povečani obseg dela ne izplačuje.

Proračunskima inšpektoricama je zavezanec nadalje predložil primer sklepa o zmanjšani tedenski učni obveznosti. Sklep je bil izdan na podlagi 62. člena Kolektiven pogodbe za dejavnost vzgoje in izobraževanja, ki določa, da se učitelju s 35 leti delovne dobe oziroma s 30 leti delovne dobe za ženske, od tega najmanj 25 let oziroma 20 let v vzgoji in izobraževanju za ženske, se učna obveznost, vzgojno delo ali delovno usposabljanje zmanjša za 2 uri. Pedagoškim delavcem, ki so morali za nastop dela v vzgoji in izobraževanju izpolnjevati z zakonom predpisan pogoj o pridobljenih ustreznih delovnih izkušnjah in so ta pogoj izpolnili, se pri ugotavljanju delovne dobe iz prejšnjega odstavka k delovni dobi v vzgoji in izobraževanju prišteje tudi dejanska delovna doba, ki jo je delavec kot pogoj za nastop dela v vzgoji in izobraževanju izpolnil s predhodno pridobljenimi delovnimi izkušnjami. Delavec oziroma delavka ne glede na zmanjšano delovno obveznost prejema plačo za polni delovni čas.

**Pri pregledu dokumentacije, ki se nanaša na evidentiranje in obračun plač v inšpekcijskem nadzoru ni bilo ugotovljenih nepravilnosti.**

IV. 4. Drugi stroški dela

Konservatorij za druge stroške dela zaposlenim (prevoz na delo, prehrana) na umetniški gimnaziji dobi povračilo iz proračuna, za zaposlene na glasbeni in baletni šoli pa te stroške krijejo delno občine in delno starši s svojimi prispevki oz. se krijejo iz šolnin. Med prilive javne službe tako sodijo sredstva, ki jih za dejansko nastale stroške prehrane in prevoza povrnejo nekatere lokalne skupnosti (Občine Šentilj, Lovrenc na Pohorju, Selnica ob Dravi in ter Občina Ruše). Ostali prihodki za izvajanje javne službe so plačila staršev za materialne stroške šolanja in izvedbo izpitov ter izposojo učbenikov. Šola prejema tudi donacije, ki so večinoma namenjene za šolski sklad.

Na Konservatoriju Maribor dopolnjujejo poučevanje tudi učitelji, ki imajo pogodbo o zaposlitvi na drugem - matičnem zavodu – npr. Prva gimnazija Maribor, Gimnazija Ptuj, SŠGT Maribor. Ker Konservatorij nima dovolj učiteljev za nekatere predmete, kot so angleščina, likovni pouk, telovadba, saj nimajo dovolj dijakov, da bi lahko zaposlili učitelja v celoti, si pomagajo z učitelji, ki v svojih zavodih ne dosegajo polne obveze za zaposlitev, zato delež opravijo na Konservatoriju. Za te učitelje matični zavod, pri katerem je učitelj zaposlen in tam ne dosega zahtevanega polnega števila učnih ur, s Konservatorijem sklene sporazum o dopolnjevanju učne obveznosti. Navedeno je skladno z določbami 109. člena ZOFVI. Tem učiteljem plačo v celoti izplača matični zavod. Konservatorij navedene stroške v knjigovodstvu evidentira kot storitve. Navedeni stroški se krijejo iz sredstev, ki jih Konservatorij prejme od Ministrstva za financiranje srednjega šolstva. Iz predloženih konto kartic je razvidno, da so v letu 2023 znašali stroški dopolnjevalnega poučevanja 113.613,13 EUR.

**V zvezi z drugimi stroški dela proračunska inšpekcija ni ugotovila nepravilnosti.**

# Povzetek ugotovitev

Konservatorij za glasbo in balet Maribor je javni zavod, katerega osnovna dejavnost je osnovno in srednješolsko glasbeno ter baletno izobraževanje in zajema javno službo in tržno dejavnost. Konservatorij izvaja tri izobraževalne programe, in sicer program umetniške gimnazije ter glasbeno in baletno šolo. Program glasbene šole se izvaja na devetih lokacijah, program baletne šole pa na treh lokacijah.

Ministrstvo za vzgojo in izobraževanje iz državnega proračuna Konservatoriju za glasbo in balet Maribor zagotavlja sredstva na podlagi določb 81. in 84. člena Zakona o organizaciji in financiranju vzgoje in izobraževanja - ZOFVI. Glasbenim šolam za izvedbo programa osnovnega glasbenega izobraževanja in gimnazijam se iz sredstev državnega proračuna zagotavljajo plače s prispevki in davki ter drugi osebni prejemki na podlagi sistemizacije in zasedbe delovnih mest v skladu z zakonom, normativi in standardi, metodologijo za določanje obsega sredstev na udeleženca izobraževanja ter s kolektivno pogodbo ter plače s prispevki in davki in drugi osebni prejemki za pripravnike.

Konservatorij vodi evidenco stroškov in prihodkov po lokacijah oziroma podružnicah, kjer se odvija pouk. Proračunski inšpektorici sta pregledali dva od osmih registratorjev, v katerih se nahajajo prejeti računi. Na podlagi prejetih pojasnil ravnateljice za nekatere račune, sta proračunski inšpektorici ugotovili, da gre za upravičene stroške, ki so povezani z delovanjem Konservatorija.

V zvezi z izplačili plač učiteljem iz naslova povečanega obsega dela je ravnateljica učiteljem v začetku šolskega leta izdala sklepe o povečanem obsegu dodatne tedenske obveznosti za naslednje šolsko leto. Zavezanec je proračunskima inšpektoricama predložil primer dveh sklepov, ki se nanašajo na povečani obseg dela. Del sklepov so tudi izjave javnih uslužbencev, da se strinjajo s povečanim obsegom dodatne tedenske učne obveznosti v obsegu do 5 pedagoških ur pogoji in pod pogoji določenimi v zakonodaji in v 22. e členu ZSPJS ter 124. členu ZOFVI.

Učitelji mesečno vodiljo dnevnik delovnih ur v katerega vpisujejo izvajanje individualnega pouka, in sicer navedejo ali se je pouk izvajal na umetniški gimnaziji ali glasbeni ali baletni šoli, lokacijo, ime in priimek učenca oz. dijaka, razred oz. letnik ter vrsti inštrumenta ter ure tedenske obveznosti. Navedeni podatki se uporabijo pri izračunu plač in se uporabijo pri postavki delovne uspešnosti iz naslova povečanega obsega dela (do 5 ur na mesec), oziroma odbitka za zmanjšan obseg dela.

Zavezanec za druge stroške dela zaposlenim na umetniški gimnaziji dobi povračilo iz proračuna, za zaposlene na glasbeni in baletni šoli pa te stroške krijejo delno občine in delno starši s svojimi prispevki.

Konservatorij je na podlagi 4. in 52. člena Zakona o računovodstvu ter v skladu s podzakonskimi akti, izdanimi na njegovi podlagi in skladno s Slovenskimi računovodskimi standardi dne 30. 12. 2020 sprejel Pravilnik o računovodstvu. Iz 2. člena Pravilnika izhaja, da je glavna računovodska funkcija Konservatorija zagotavljanje podatkov in informacij o poslovni in finančni uspešnosti Konservatorija ter o njegovem premoženjskem in finančnem stanju za notranje in zunanje uporabnike informacij. V 6. členu Pravilnika o računovodstvu je določeno, da Konservatorij pri pripravi računovodskih izkazov upošteva splošna pravila vrednotenja, to je časovno neomejenost delovanja, dosledno stanovitnost in nastanek poslovnega dogodka. Nadalje je navedeno, da prihodke in odhodke priznava tudi v skladu z računovodskim načelom denarnega toka (plačane realizacije).

Konservatorij na podlagi določb 94. člena Pravilnika o računovodstvu sestavlja Izkaz prihodkov in odhodkov določenih uporabnikov in Izkaz prihodkov in odhodkov določenih uporabnikov po načelu denarnega toka.

Iz izkaza prihodkov in odhodkov določenih uporabnikov zavezanca za leto 2023[[9]](#footnote-9) izhaja, da so vsi prihodki skupaj znašali 7.378.497,00 EUR, celotni odhodki so znašali 7.298.155,00 EUR, presežek prihodkov obračunskega obdobja z upoštevanjem davka od dohodka pravnih oseb je znašal 79.454,00 EUR.

Iz izkaza prihodkov in odhodkov zavezanca po načelu denarnega toka za leto 2023 izhaja, da so vsi prihodki skupaj znašali 7.363.589,00 EUR, od tega so prihodki iz tržne dejavnosti znašali 34.141,00 EUR, iz državnega proračuna je bilo prejetih 6.691.696,00 EUR. Celotni odhodki so znašali 7.385.682,00 EUR, od tega so največji del predstavljale plače in drugi izdatki za zaposlene, ki so znašali 5.690.039,00 EUR.

**V inšpekcijskem postopku z izbranim načinom inšpiciranja ni bilo ugotovljenih nepravilnosti v zvezi s porabo proračunskih sredstev.**

V skladu s 116. členom Zakona o splošnem upravnem postopku[[10]](#footnote-10) - ZUP mora stranka povrnitev morebitnih nastalih stroškov zahtevati do izdaje odločbe, sicer izgubi pravico do povrnitve stroškov.

**Pouk o pravnem sredstvu**

Zoper ta zapisnik so dovoljene pripombe na Ministrstvo za finance, Urad Republike Slovenije za nadzor proračuna, Fajfarjeva ulica 33, 1502 Ljubljana ali na elektronski naslov [mf.unp@gov.si](mailto:mf.unp@gov.si), v roku 15 dni po vročitvi zapisnika.

█

PRORAČUNSKA INŠPEKTORICA

Inšpektorica svetnica

Vročiti:

- Konservatorij za glasbo in balet Maribor, Mladinska ulica 12, 2000 Maribor – po ZUP

1. Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZfisP, 96/15 – ZIPRS1617, 13/18, 195/20 – odl. US in 18/23 – ZDU-1O; v nadaljevanju: ZJF [↑](#footnote-ref-1)
2. Objava na spletnih straneh AJPES [↑](#footnote-ref-2)
3. Uradni list RS, št. 134/03 in nadaljnji [↑](#footnote-ref-3)
4. Na podlagi določb 2. člena Pravilnika o razčlenjevanju in merjenju prihodkov in odhodkov pravnih oseb javnega prava so določeni uporabniki enotnega kontnega načrta subjekti, ki so določeni s pravilnikom, ki ureja razčlenjevanje in merjenje prihodkov in odhodkov pravnih oseb javnega prava. [↑](#footnote-ref-4)
5. V skladu z načelom denarnega toka se prihodek oz. odhodek prizna, ki sta izpolnjena naslednja pogoja: (1) poslovni dogodek, ki ima za posledico izkazovanje prihodkov oz. odhodkov je nastal in (2) ko je prišlo do prejema ali izplačila denarja oz. njegovega ekvivalenta. [↑](#footnote-ref-5)
6. Objava na spletni strani AJPES [↑](#footnote-ref-6)
7. Letno poročilo Konservatorija za leto 2023 [↑](#footnote-ref-7)
8. V mesecu aprilu so imeli 5 koncertov, v mesecu maju pa tri koncerte. [↑](#footnote-ref-8)
9. Objava na spletni strani AJPES [↑](#footnote-ref-9)
10. Zakon o splošnem upravnem postopku (Uradni list RS, št. 24/06 –uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 –ZIUOPDVE in 3/22 – ZDeb), v nadaljevanju ZUP. [↑](#footnote-ref-10)